
Allie Kincheloe

Nytt sted, nytt liv

Oversatt av Jan Ingar Vik

MINISERIE: VINTERDRØMMER


Fra Jamaica til Stockholm – bli med på en lidenskapelig reise som tar deg jorden rundt i den nye miniserien Vinterdrømmer. Dette er del tre.

Allie Kincheloe har skrevet fortellinger så lenge hun kan huske, og av en eller annen grunn har de alltid blitt kjærlighetsromaner. Hun er fra Kentucky, men bor nå i Tennessee sammen med ektemannen, barna, og et voksende menasjeri av kjæledyr.


Til mine fantastiske redaktører

 

Noen bøker er lette å skrive.

Andre blir til på grunn av redaktører som presser

vimsete forfattere som meg til å bli bedre. 

Stella hadde sommerfugler i magen. Det var aldri lett å bli tilkalt til sjefens kontor, selv om hun var temmelig sikker på at hun ikke hadde gjort noe galt. Hun hadde gjennomgått en rekke muligheter, men likevel kunne hun ikke tenke seg at hun kunne ha blitt tilkalt for å snakke om noe annet enn en mulig forfremmelse.

«Doktor Allen, du må ha hatt en anelse om at det skjer noen forandringer.» Det knirket i stolen da Chris Taylor lente seg tilbake. Den administrerende direktøren presset fingertuppene mot hverandre og så på henne med en alvorlig mine. «Og du har sikkert stilt spørsmål ved hvordan disse forandringene kan påvirke din egen rolle her på sykehuset.»

Ryktene i korridorene på Royal Kensington Hospital sa at lederen for den ortopediske avdelingen kunne bli erstattet snart, etter at en sykepleier oppdaget en stillingsannonse etter en ortopedisk kirurg. Ingen hadde nevnt noe om å pensjonere seg, og ingen så ut til å være i ferd med å flytte, men Stella hadde lett etter annonsen og lest den med egne øyne bare en time før hun ble kalt inn på kontoret til doktor Taylor. Selvsikkerheten ble litt svekket og hun klarte nesten ikke å motstå trangen til å krysse fingrene eller be om at hun ikke var i ferd med å få sparken.

Stella nikket og ventet på at doktor Taylor skulle fortsette. Mannen var kjent for sine omstendelige forklaringer når det gjaldt alle samtaleemner. Stella selv foretrakk å gå rett på sak, og den ene foten beveget seg opp og ned da utålmodigheten fikk overtaket på henne.

«Jeg vet at det er det første året ditt hos oss, så du er kanskje ikke klar over alle detaljer. Har du hørt om Kensington-prosjektet?»

Stella tenkte seg nøye om og nikket langsomt. «Ja, men bare i grove trekk. Forrige års deltakere hadde allerede kommet tilbake før jeg begynte her.»

«Da vet du at det er et slags medisinsk utvekslingsprogram. Fire av våre egne, fra forskjellige avdelinger, kommer til å reise til andre sykehus rundt i verden for å dele våre banebrytende fremskritt. Og du er blitt valgt til å dele de ortopediske teknikkene dine.»

«Jeg?» Av alle legene og kirurgene i eliteprogrammet på Royal Kensington Hospital var hun blitt valgt. For en ære! Anerkjennelsen av de kirurgiske ferdighetene hennes fylte henne med stolthet.

«Ja.» Doktor Taylor ga henne en mappe. «Hvis du er villig, så reiser du til Toronto. Mens du er der kommer du til å arbeide sammen med teamet på St. Matthewʼs Hospital frem til jul.»

«Canada?» gispet Stella. «Jeg har aldri vært i Canada.» Stella åpnet mappen hun hadde i fanget. Hun gikk raskt igjennom den og prøvde å ta til seg så mange av detaljene som mulig. Det som fanget oppmerksomheten mest var at avreisen var i løpet av en uke og at hun ikke skulle reise tilbake før til jul. «Jeg kommer til å reise nesten med en gang?»

«Er redd for det. Det er kort varsel, men jeg tror du er i stand til å klare oppgaven.» Ansiktsuttrykket hans ble mer alvorlig igjen. «Det er én ting til.»

Hun holdt pusten mens hun ventet på de dårlige nyhetene som sikkert fulgte det bekymrede uttrykket hans. Gode nyheter kom jo alltid sammen med dårlige.

«I tillegg til at du skal dele dine kirurgiske prosedyrer har vi også sørget for at du får tillatelse til å filme det TV-programmet som du har hatt i tankene helt siden du kom hit.»

Øynene til Stella ble store. «Kommer jeg til å kunne filme der på St. Matthewʼs?»

Doktor Taylor nikket. «Produsenten kommer til å ha et kamerateam her i begynnelsen av neste uke og et annet som slutter seg til deg i Toronto. Kontakten din der kommer til å bli doktor Aiden Cook. Informasjon om ham er også i den mappen.»

Stella hadde vokst opp med kamera, og visste hvilken makt film hadde på allmennheten. Hun hadde prøvd å få tillatelse til å dokumentere hvor hardt de ansatte på et sykehus egentlig arbeidet og få oppmerksomhet rettet mot ofrene som ble gjort for å sørge for helsehjelp til det brede lag av befolkningen. De ofrene økte under høytidene, så hun hadde tenkt seg den kommende julen som den perfekte tiden for å filme. Hun hadde klart å få støtte fra et TV-selskap, men det var langt verre å få tillatelse fra sykehuset. Det var blitt avslått hver gang.

Så hvorfor nå?

«Doktor Allen?»

«Hm …» Stella rødmet over å bli tatt på fersken under dagdrømmingen. «Jeg er redd tankene vandret litt.»

«Går du med på å delta da?»

Stella undret plutselig på om hun burde avslå. Var hun blitt valgt til å delta i programmet bare på grunn av TV-bakgrunnen sin? Nei, hun var temmelig trygg på de kirurgiske ferdighetene sine, og Royal Kensington Hospital ville aldri sende henne ut for å representere deres gode navn og rykte hvis de ikke trodde på henne.

Etter en kort nøling sa hun ja.

Hun var fordypet i tanker da hun gikk fra kontoret til doktor Taylor. Hun var fylt av begeistring over alle fremtidsperspektivene som Kensington-prosjektet bød på. Motivasjonen hennes for å gå med på det var tredelt.

Først og fremst var det en fantastisk karrieremulighet. Hun fikk dele de nye teknikkene sine i et annet land og møte et helt nytt team av kolleger. Utvidelsen av nettverket hennes kunne potensielt åpne mange dører fremover.

For det andre kom det til å legge et helt hav mellom Stella og moren hennes i to hele måneder. Det alene ville vært grunn nok for Stella til å si ja. I årevis hadde Debra Allen presset og presset for å få Stella inn i TV-bransjen og holde henne der. Stella hadde hørt en million ganger hvordan moren hennes ønsket å bli skuespillerinne, men hun hadde ganske enkelt ikke talent. Hun hadde dyttet alle drømmene sine over på datteren. Det å være i rampelyset, og ha et snev av kjendisstatus, var ofte alt som betydde noe. Av og til undret Stella på om det var henne eller hva hun kunne gjøre for moren som Debra var mest opptatt av. Hun var glad i moren sin, men å ha et verdenshav mellom seg kunne bare bedre forholdet mellom dem.

Den tredje og siste grunnen var at dette TV-programmet betydde alt for henne. Hun hadde ivret i lang tid etter å få det produsert. Tanken på å filme hadde aldri vært mer spennende.

Følelsen av at hele livet hennes var i ferd med å forandre seg fylte Stella med energi. Hun begynte å tenke på alle oppgavene hun måtte fullføre før hun reiste fra London. Det var mange, så hun burde egentlig skrive en liste. Hun måtte pakke, og hun hadde heldigvis et gyldig pass. Hun måtte ordne med pasientene hun hadde for øyeblikket og få noen til å ta seg av plantene hun hadde hjemme.

Stella var ikke av den sentimentale typen, men dette kjentes riktig. Det kom til å bli den beste julen noensinne.

Hun gledet seg vilt.

Aiden stønnet da han åpnet enda en e-post fra doktor Stella Allen, kirurgen fra Royal Kensington Hospital som han hadde gått med på å sitte barnevakt for – ha kontakt med – mens hun var i Toronto.

Akuttmedisin på et av de travleste sykehusene i Toronto gikk ikke så bra sammen med det å være enslig far. Han kom stadig for sent, og han måtte stole på foreldrene når jobben krevde at han arbeidet lenger enn det klokkeslettet han hadde avtalt å hente sønnen på.

Doktor Allen hadde sendt ham minst et dusin e-poster det siste døgnet. Og spørsmålene? Hun stilte flere spørsmål enn noen han hadde møtt. Og han hadde ikke engang møtt henne ennå!

Men det var noe i denne e-posten som fanget oppmerksomheten hans. Doktor Allen skrev at hun ville måtte lete på sykehuset etter plasser å filme på som hadde passe belysning. Det å hjelpe henne med å koordinere filmingen hadde tross alt vært en del av avtalen han hadde inngått med doktor Stone. Det var den neste linjen som fikk ham til å søke på nettet.

Hun skrev at hun med bakgrunn fra mange TV-programmer kunne bedømme innspillingsstedene med ett blikk.

Mange TV-programmer?

Han skrev navnet hennes i søkefeltet og ble ikke skuffet. Det dukket opp flere sider med resultater. Han lente seg tilbake og begynte å arbeide seg igjennom noen av lenkene. Det tok ikke lang tid før han visste alt han trengte å vite om den nye stjernen på St. Matthewʼs.

Doktor Allen hadde vokst opp i rampelyset. Etter en opptreden på et show som het Storbritannias mest begavede da hun var ti år, hadde hun fått sitt eget show – Vær gløgg sammen med Stella. Etter det hadde hun enda et show mens hun gikk på college og det medisinske fakultetet.

Mens hun studerte medisin hadde hun kastet bort tid på et TV-program, og han skulle liksom tro at hun var en av de glupeste pionerene som Royal Kensington Hospital hadde å tilby? Hadde hun noensinne fokusert all oppmerksomheten sin på medisinen? Kunne hun egentlig utføre ortopedisk kirurgi?

Aiden snøftet. Hun var mest sannsynlig bare en stjerne som kunne skaffe programmet deres oppmerksomhet.

Og den mest fotogene.

«Å, hun er pen. Er det henne du du kommer til å vise rundt?»

«Det er litt mer enn å vise henne rundt, mamma», sa Aiden da moren bøyde seg over skulderen hans for å se på skjermen han hadde i hånden.

«Vel, hun er temmelig vakker. Er hun singel?»

«Jeg vet ikke, men det betyr ikke noe. Hun er bare en kollega.»

Moren kom med en mistroisk lyd. «Du kan ikke være alene for alltid, Aiden. Du vet, hvis du fant en ny, så kanskje hun kunne hjelpe deg ved å påta seg noen av ansvarsoppgavene.»

«Jamie trenger stabilitet mer enn jeg trenger et kjærlighetsliv, mamma.» Han motsto trangen til å himle med øynene. Han hadde ikke tid eller interesse for romantikk. Hvor skulle han finne tid til det?

«Ikke avslå tanken før du i det hele tatt har møtt henne.» Moren smilte da hun gikk av gårde. «Og bli ikke værende oppe for sent.»

Han sukket. Snart måtte han og Jamie finne et sted for seg selv, men inntil videre var det å bo sammen med foreldrene det mest stabile Aiden kunne bidra med. Sønnen hans hadde vært igjennom så mye kaos i løpet av det korte livet sitt, og det siste Aiden ønsket, var å gjøre det enda verre.

Det kom frem en melding om lavt batterinivå, og det gikk opp for ham at han nettopp hadde mistet over en time på å studere en skuespillerinne som ga seg ut for å være lege. Doktor Stella Allen var veldig vakker og hun hadde en fremtreden som fikk det til å se ut som hun snakket direkte til seeren. Intelligensen i de grønne øynene lyste så sterkt at den var synlig selv på film. Kameraet la kanskje til noen kilo, men om det gjorde det så havnet de akkurat på de rette stedene på den veldreide, mørkhårede skjønnheten. Noe ved henne hadde lokket ham til henne, selv i en video. Han strøk en hånd gjennom håret.

Hva var det han gjorde?

Han måtte da vel ha lært leksen når det gjaldt skuespillerinner. Det siste han trengte var enda en kvinne i livet sitt som var mer opptatt av kameraet enn menneskene rundt. Det var han ferdig med.

Han gikk over til den andre siden av gangen og så gjennom døråpningen på Jamie der han sov. Selv etter måneder hos Aiden sov Jamie med ryggen mot veggen og var krøllet sammen som en ball. Aiden var fortsatt ikke sikker på hva sønnen hadde gjennomgått i de to årene før Aiden fikk vite om hans eksistens. Noen dager ble bare tanken på hva det kunne ha vært, for mye for ham.

Men det hørte fortiden til, og Aiden var fast bestemt på å gi sønnen sin en bedre fremtid. Det at Jamie dukket opp hadde kanskje snudd opp ned på livet til Aiden, men det å bli far var det beste som hadde skjedd med ham. Disse siste ni månedene hadde betydd mange forandringer for Aiden, inkludert det å flytte hjem til foreldrene sine igjen, mens han prøvde å sjonglere terapien til Jamie og arbeidet sitt og en voldsom kamp om foreldreretten. Men han angret ikke på at han tok affære da sønnen kom inn i livet hans.

Han var også grunnen til at Aiden måtte holde doktor Stella Allen på en armlengdes avstand.


2

Stella kikket på klokken enda en gang. Kontakten hennes fra St. Matthewʼs Hospital burde ha vært her og hentet henne for en time siden. Hun sukket dypt og tok den nesten døde mobiltelefonen opp fra vesken.

Hun åpnet e-posten hun hadde fått fra doktor Cook og som bekreftet at de skulle møte henne på flyplassen. Hun sendte en rask beskjed tilbake om at flyet hennes hadde landet og at hun ventet på dem.

Hun hadde ikke tenkt på å få telefonnummeret hans, og det var litt sent for det nå. Normalt var hun langt mer organisert enn dette, men det var bare tre dager siden hun fikk vite at hun var blitt valgt ut til å reise til Toronto.

Hun strøk en uregjerlig hårlokk vekk fra ansiktet og tenkte over hvilke muligheter hun hadde. Hun kunne få tak i en drosje, eller hun kunne vente og håpe at doktor Cook ikke hadde glemt henne fullstendig.

Fantes det noen valutaveksling her på flyplassen? Det burde være det, ikke sant? Hun kunne ikke betale drosjen uten den rette valutaen. Det burde ha stått på listen over ting hun skulle ha tatt seg av før flyturen.

Ingen meldinger på telefonen betydde ingen svar på e-posten hun hadde sendt. Hun likte ikke dette. Hun bet seg i underleppen mens hun grublet over alternativene.

«Doktor Allen?» ropte en mann til venstre for henne.

Hun snudde seg i den retningen, men den eneste personen som så i hennes retning, var en far med et lite barn i armene. Hun sukket og lette etter den som hadde ropt navnet hennes.

En høy, atletisk kropp stengte utsikten da mannen med den vesle gutten stilte seg rett foran henne. Det korte, brune håret så ut som han hadde strøket hendene gjennom det, men det litt rufsete utseendet gjorde ham slett ikke mindre tiltrekkende. Hjertet til Stella banket raskt da de fikk øyekontakt.

«Er du doktor Stella Allen?» Det var tydeligvis han som hadde ropt navnet hennes.

«Ja, jeg er Stella Allen.» Hun ga ham et smil. Hadde doktor Cook måttet ta seg av et akuttilfelle og sendt en annen for å hente henne? «Og du er?»

«Doktor Aiden Cook. Vi har utvekslet e-poster.» Den bryske tonen forvandlet det oppriktige smilet hennes til det hun hadde innøvd gjennom mange år foran kameraer.

Hun rettet ryggen og smalnet øynene. «Siden det tok så lang tid og siden du har med deg et barn, så antok jeg at doktor Cook var blitt opptatt og måtte sende deg i stedet.»

Brodden i stemmen hennes fikk det til å rykke i en liten muskel i kjeven hans.

«Jeg …» Han avbrøt og flyttet på grepet rundt barnet. «Jeg var nesten her da de ringte fra barnehagen. Jamie var opprørt og trengte meg øyeblikkelig. Jeg ber om unnskyldning for at jeg er sent ute og eventuelle ulemper det har gitt deg.»

Unnskyldningen virket ikke helt oppriktig. Det var noe hardt i blikket hans som ikke helt stemte med ordene.

«Du kunne ha latt meg få vite det», mumlet hun.

«Det kunne jeg, hvis jeg hadde husket å be om nummeret ditt. Er du klar til å dra da?»

«Ja da. Jeg har allerede hentet bagasjen.»

Han kikket på haugen med bagasje ved føttene hennes. «Tok du med deg alt du eier? Det er tross alt et to måneders opphold, ikke en permanent flytting.»

Hvem trodde denne fyren at han var?

Hun fulgte blikket hans mot bagasjen. Hun hadde tatt med seg to store kofferter, en trillebag og håndvesken sin, som riktignok var stor. Det var neppe latterlig mye når hun skulle tilbringe nesten to måneder i Toronto.

«Jeg forsikrer deg at jeg ikke har tatt med meg noe unødvendig over Atlanterhavet. Ikke at det egentlig angår deg, men i tillegg til klær for både jobb og hjemmebruk så har jeg datautstyr og materialer til presentasjonen min. Tro meg når jeg sier at jeg ikke har tatt med noe som ikke er absolutt nødvendig.»

Han var nær ved å himle med øynene da hun nevnte presentasjonen, noe som irriterte henne enda mer. Dette filmprosjektet hadde vært noe som hun hadde håpet på å gjøre helt siden hun var turnuslege. Det hadde tatt flere år å overbevise kontaktene hennes om å utføre det, og enda lenger å overtale et sykehus til å være åpen for prosjektet. Nå som hun hadde fått klarsignalet hadde hun ikke tenkt å la en gretten akuttlege ødelegge begeistringen hennes.

«Har du noe problem med at jeg kommer til å filme et TV-program som handler om de hardtarbeidende mennene og kvinnene i og rundt akuttavdelingen på St. Matthewʼs? For jeg forsikrer deg om at det ble klarert av folk som står høyt over deg i lønnstrinn.»

Blikket hans hardnet. «Hold kameraene unna meg, så kommer vi ikke til å ha noe problem. Jeg har ikke noe ønske om å komme på skjermen.»

«Notert.» Jo raskere hun kunne komme seg vekk fra denne mannen, jo bedre. Så dette var den varme, canadiske velkomsten hun hadde ventet seg! Men av alle mennesker så burde Stella vite at det som ble vist på TV og media ikke alltid stemte med virkeligheten.

«Hvor er kamerateamet ditt?» Han knurret spørsmålet så lavt at det hørtes ut som en trussel.

«De kommer litt senere, er jeg redd. Det er bare meg i dag.» Hun visste ikke hvor lenge teamet kom til å bli forsinket, men med deltakelsen sin i Kensington-prosjektet hadde hun nok å beskjeftige seg med. Altfor mye, kanskje, siden hun praktisk talt skulle utføre to heltidsjobber i julen.

«Vel, de må selv sørge for transporten fra flyplassen til bostedet sitt og sykehuset. Jeg er ingen drosjesjåfør.»

Hun stirret olmt på ham av frustrasjon. Hun ønsket å komme seg til leiligheten sin, ta seg en varm dusj og forhåpentlig få seg litt søvn, ikke fortsette å stå på flyplassen og krangle med en mann som ville slippe å være sammen med henne. Hun hengte bagen over skulderen og nikket mot utgangen. «Kan du være så snill å kjøre meg til der jeg skal bo? Det har vært en temmelig lang dag for meg.»

Da hun strakte ut hendene etter bagasjen, la hånden hans seg over hennes på et av håndtakene. Det fløy nok gnister mellom dem til å lyse opp hele Toronto resten av kvelden. Hun trakk seg unna som om hun skulle ha blitt brent.

Vel, gnister eller ikke, ingenting kom til å skje her. Aiden hadde familie, og det siste forholdet hennes tok slutt da hun innrømmet at hun ikke var klar til å bli mor. Oliver ønsket å gifte seg raskt og få deres første barn øyeblikkelig. Det hele endte brått da hun tilsto at hun ikke var sikker på om hun i det hele tatt ønsket å få barn.

Toronto hadde en jobb til henne, ikke løfte om noe kjærlighetsforhold.

«Vil du at jeg skal ta kofferten din?» spurte han bryskt.

Hun nikket og vinket mot kofferten nærmest ham. «Takk.»

Hadde berøringen påvirket ham på samme måten som henne? Hun kikket mot ham. Han stirret på henne, og ansiktsuttrykket var umulig å tolke, men det var et glimt i de brune øynene som fikk henne til å tro at han hadde opplevd noe lignende.

Aiden balanserte Jamie på hoften med den venstre armen og førte doktor Allen ut av flyplassen mens han dro den temmelig tunge kofferten med den høyre. De gikk i taushet inn i parkeringshuset. De hadde fått en dårlig start, men han hadde verken tid eller lyst til å være hyggelig mot en TV-stjerne som nøt rampelyset.

Aiden ville ikke engang bli tatt bilde av.

Hun hadde vokst opp foran kameraet, så han tvilte på om hun hadde noe imot å få et kameraobjektiv rettet mot seg. Han hadde sett på temmelig mange filmklipp av henne på nettet. Det var bare bakgrunnsundersøkelser, sa han til seg selv. Noe han bare gjorde for å få vite hvordan personen han kom til å arbeide sammen med dag ut og dag inn de neste to månedene, var.

Men han grep seg i å se på alt han kunne finne om henne, helt fra barndomsopptredenene hennes. Men det var de mer nylige klippene som turnuslege på et britisk morgenprogram som hadde fengslet ham mest, med den beroligende lyden av stemmen hennes. Den beroliget noe i ham som han ikke hadde visst trengte å beroliges. Og det skadet ikke at hun var en fryd for øyet.

Men altså ikke hans type.

Han kikket ned på Jamie og kjeven strammet seg. Moren til Jamie hadde vært den helt rette typen for ham. Høy og blond med lange ben. Han hadde vært det hun lette etter den kvelden også. Han hadde ikke forventet at han kom til å se henne igjen etter den ene natten, og han hadde heller ikke forventet en sønn som resultat av det møtet.

Kanskje veldreide brunetter var mer hans type nå, for han klarte ikke å ta blikket vekk fra Stella. Kjemien mellom dem hadde nesten tatt pusten fra ham.

Han måtte ignorere det.

«Jeg skulle visst få en leilighet i nærheten av St. Matthewʼs?»

«Ja.» Den vesle leiligheten med ett soverom hadde vært et midlertidig hjem for flere spesialister og klinikere. Aiden hadde selv hjulpet minst to andre leger med å bosette seg der under kortvarige oppdrag på St. Matthewʼs.

«Sykehuset har en leilighet for gjestende kirurger og forelesere i en bygning som ligger bare halvannet kvartal sør for St. Matthewʼs. Det er et kjøpesenter noen kvartaler i den andre retningen. Den ligger sentralt hvis du foretrekker å ikke ha bil mens du er her.»

Han var takknemlig for distraksjonen fra den retningen tankene hans hadde tatt. Det å gjenoppleve de minnene kom ikke til å endre virkeligheten. Britney hadde tatt avgjørelsen sin, og den gikk ikke ut på å være mor for Jamie. Han hadde foreldreretten alene, men før han kunne være hundre prosent sikker på at Britney ikke kom til å dukke opp igjen og rote det til, så kunne han ikke ta noen sjanser. Hvis Britney dukket opp igjen, så kunne det påvirke den fremgangen Jamie hadde gjort. Behovene til Jamie måtte være prioriteten hans. Aiden kunne bare ikke tillate seg å glemme den smerten en skuespiller kunne forårsake når hun gikk videre til det neste prosjektet.

Han stoppet ved siden av SUV-en sin og tok nøkkelen opp fra lommen. Så slo han av alarmen og låste opp dørene. «Jeg skal bare sette inn Jamie og så skal jeg hjelpe deg med koffertene bak», sa han.

Han spente sønnen møysommelig fast i barnesetet. «Nå er alt klart, småen», sa han og skar noen morsomme grimaser mens han justerte festene.

Da han lukket bakdøren og snudde seg mot doktor Allen igjen, ga hun ham et smil. Men da blikkene deres møttes, ble ansiktsuttrykket hennes hardere igjen.

Bra. Hun trengte ikke å gi ham søte små smil. De var knapt kolleger. Han ville ikke at hun skulle få inntrykk av at han ønsket å være noe mer. Han hadde knapt tid til seg selv, og han ville ikke kaste bort noen av de dyrebare øyeblikkene sine borte fra sykehuset på en annen kvinne med sans for showbusiness. Stella Allen var bare midlertidig i Toronto, og det var best at han husket det, selv om hun vekket begjær hos ham som han ikke hadde opplevd på en stund.

Han åpnet bakluken og la de to koffertene hennes inn. «Vil du legge trillebagen din her eller ha den hos deg?»

Hun la bagen ved siden av koffertene uten å si noe. Så gikk hun rundt til døren på førersiden.

Han ble stående bak bilen og vente på at hun skulle oppdage feilen.

Hun åpnet døren og fargen ble borte fra ansiktet. «Dere kjører på høyre side av veien», mumlet hun og gikk tilbake mot ham.

«Ja, vi gjør det.» Han bet i seg et smil. Om ikke noe annet så kom det til å bli underholdende å arbeide sammen med denne kvinnen.

«Ikke le av meg.» Hun praktisk talt knurret.

Han humret. «Ikke gjør det så lett.»

Hun la armene i kors og rettet seg opp i full høyde. De grønne øynene lynte og fortalte ham at hun kom til å drepe ham hvis han prøvde å le igjen.

Det gjorde henne bare mer interessant. Hvis sønnen ikke hadde vært med dem, så ville han faktisk blitt fristet til å døyve temperamentet hennes med litt vin. Og etter det kunne han kanskje ta henne med til den nye leiligheten sin og se hvordan kurvene hennes egentlig passet i armene hans.

Nei, han måtte holde avstand. Selv om leppene hennes tryglet om å bli kysset og hendene hans verket etter å kjenne på den myke huden hennes.

«Du er temmelig uhøflig», sa hun. Han ventet nesten at hun skulle trampe med foten.

«Unnskyld», sa han, uten å være særlig oppriktig. Hun hadde moret ham. Han ville egentlig ikke be om unnskyldning for det.

Hun åpnet munnen som om hun hadde tenkt å si noe, men så ristet hun på hodet. Så gikk hun rundt ham og satte seg i passasjersetet.

Han satte seg bak rattet og kikket mot henne. «Siden det begynner å bli sent så tenkte jeg at jeg ville la deg finne deg til rette i leiligheten og deretter ta deg med bort til sykehuset for en omvisning i morgen tidlig?»

«Det er trolig det beste. Jeg tviler på at du ønsker å trille sønnen din gjennom sykehuset.»

Han rygget forsiktig ut av parkeringsplassen og snudde bilen mot utgangen. Stillheten i bilen ble raskt besværlig. Snart grep han seg i å småprate. Og han likte ikke småprat.

«Har du vært i Toronto før?» spurte han.

«Første gangen.» Hun så ut på de stadig mørkere gatene mens de kjørte.

«Det ville vært bedre å komme hit om sommeren.»

Hun sukket dypt. «Jeg vet det. En av kollegene mine kommer til Jamaica akkurat nå. Heldiggris. Men hvis jeg hadde fått oppdraget mitt der, så ville det blitt vanskelig å overbevise moren min om at hun og faren min ikke skulle fulgt etter på en familieferie. Så Toronto er bedre.»

«Jeg aner at det er en historie der.» Han hadde sett foreldrene hennes i noen av barneoppvisningene hennes da han søkte på nettet. De virket omsorgsfulle, men moren ga inntrykk av å være litt myndig.

«Vi kjenner ikke hverandre på langt nær godt nok til at jeg kan avsløre slike hemmeligstemplede opplysninger.»

Han fnyste. «Vi kjenner ikke hverandre i det hele tatt.»

«Halve livet mitt har vært filmet.» Det dype sukket hennes fylte bilen. «De få hemmelighetene jeg har, vil jeg gjerne holde tett med.»

«Ja, jeg … eh … så at du har vært med i noen TV-programmer.»

«Så du googlet meg?» spurte hun, og han kunne høre munterheten i stemmen. Han forestilte seg at øynene glitret også hvis han så mot henne.

Han åpnet munnen for å komme med en spydig bemerkning, men stanset. Noen emner var bare ikke verdt å bemerke. I stedet holdt Aiden blikket festet mot veien foran seg. Temperaturen hadde falt under frysepunktet, og han ville ikke risikere noen ulykke bare for å se om han hadde rett når han antok at øynene hennes gnistret av munterhet.

